*Меләлhнә хүрм.*

*1 көгшн эмгн гертәс hарад:*

*«Олн әмтн, манахс, соңстн! Манҗихнәс көвүн hарв». (з хәәкрнә)*

*(Эн зәңг эмгн күүкн (бер) соңсна, күүнднә).*

*2-гч эмгн (наhц бергн):*

*«Э, Манж гертән уга гиҗәлә. Энүгитн тосх кергтә. «Күүнәс күн hардг гидг, Манҗихн көвүтә болҗ, «өлзәтә үрн болтхал». Нә, Гилән, Манҗин махлаhинь ә угаhар авх кергтә.*

*Күүкн:*

*Наhц бергн, яhад махлаhинь авчахмб?*

*2 эмгн (наhц бергн):*

*Манҗ гергнь гиигрхинь меднә. Эцк күүнә махлаhинь авхла, танаhас үрн hарв гисн темдг, докъя болдг.*

*Күүкн:*

*Нә, сән. Махлаhинь авад бәәхмб? Аль кезә хәрү өгхмб?*

*Наhц бергн:*

*Махлаhан булагдсн Манҗ ик байрта бәәхгов. Хальмгт иим үлгүр бәәдг: «Күн үрнә төлә, хөн сүүлин төлә», үрн hарв гиҗ медүлсн нанас эн тас юм хармншго. Тегәд эн нанд иим-тиим белг өгнә, хулдҗ авч ирнәв гихләнь – махлаhинь өгчкнәв. Медгдҗәнү? Көгшн наhц бергнәннь үг соңсҗ йов, медҗ ав.*

*Күүкн:*

*А-а, медгдҗәнә. Танд тегәд белг кергтә болҗану?*

*Наhц бергн (2-гч эмгн):*

*Дәрк-дәрк! Шалз мет күүкн бәәсмб энчн, наалдчкад тәвҗ өгчәхш. (в сторону \_\_\_) Эй, Гилән, чи дегд геннч? Нанд белг кергтә биш, хальмг тиим авъяс бәәдмн. Медгдвү? ( в сторону\_\_\_\_) Нег сән бүшмүдин эд өгхлә, үлү болшгол».*

*Күүкн:*

*Медгдв, медгдв. Наhц бергн, мини ээҗ иигҗ оньдин келнә: «Сурhмҗиг әмтнәс авдг, ухаг үлгүрәс авдг». Тернь үнн бәәҗ. Би эндр танас дала юм медҗ авув, тегәд би ик байрта бәәнәв.*

*2-гч сценк.*

*Ишкә гер дотр: ээҗ, аав, үрнә эцк Манж, бер нилх бәәнә.*

*Бер:*

*Ээҗ! Бичкнә кииснь хатад унҗ одв. Хәләтн. Яахмби?*

*Ээҗ:*

*Киисинь кенчрт ораhад, авдрт нег темдгтә hазрт дүрчк. Кергтә чигн болад бәәх. Ай, өвгән, өвгн! Нилхин кииснь хатад унҗ оч. Ода эн му ачдан зурхачиг дуудад, бичг татулад, нер өгхм болвза?*

*Өвгн:*

*Кииснь аксн болхла, йир сән. Э, нер өгх кергтә. Зуг хурл хол, күрдг көлгн уга, дәкәд мана хурлын зурхач Төвд орҗ оч гиҗәлү. Нә сән. Гем уга. Көгшн авhан сурхмн. Ачас hарсн җичдән нер өгтн гиҗ келхмн. Нөкәдүр сән өдр гиҗ келҗәлә, меләлhнә хүрм кехмн.*

*Ээҗ:*

*Нә сән. Тиигхмн. Элгн-садан, өөрән бәәсн улсан дуудхмн.*

*Аав: Манҗ, чи көгшн авhдан одад, эрүл мендинь медәд көвүндм нер өгтн гиҗ сур. Нөкәдүр сән өдр гинә, таниг ирәд авнав гиhәд цәәлhәд кел. (Манҗ йовҗ одна)*

*3-гч сценк.*

*Нөкәдүр өдр ирнә. Манҗинд әмтн хурна. Орҗ ирсн улс мендлнә:*

*- Мендвт! Яhҗ бәәнт?*

*- Менд, менд! Гем уга бәәнәвидн. Деегшән hарад суутн.*

*Ээҗ бердән:*

*«Юлhн, хотасн дееҗ бәрвч?*

*Бер:*

*Бәрләв, бәрләв, ээҗ.*

*Авh:*

*Манҗ, hалд цацл цац.*

*Манҗ: Сән, сән, цацнав. (цугтан сууна)*

*Көгшн авh:*

*Нә, ода кезәнә келдгәр « Күн-ахта, девл-захта» гидгәр би цугтаhаснь ах болҗанав. Тегәд ода мини цөөкн үг соңстн.*

*Цугтан:*

*Э,э, тиим-тиим. Соңсхгов, соңсл уга.*

*Көгшн авh:*

*Нә, ода эндр мана Манҗин герт ирәд, меләлhнә хүрмд орлцҗанавидн. Мини ачас hарсн бичкн ачин кииснь акад, хатад унҗ. Нерн уга күн бәәhәд бәәхм биш, тегәд му җичдән нер өгхәр ирүв.*

*- Нә, бер, көвүhән өглч. (берет ребенка, ложит на ноги и наклонившись к правому уху громко говорит:)*

*Му җич көвүндән Басан гидг нер өгчәнәв. Басан Городовиков дурасн, таңhчдан тусан күргдг, ухата, тоолврта сән залу болҗ өстхә! Аавиннь тохм дуудулҗ, эвтә, мергн, толhата, чадмг залу болтха! Эндрәс авн нернчн-Басан болҗана!*

*Цугтан:*

*Тиигтхә! Тиигтхә! Йөрәл бүттхә! (передает ребенка матери)*

*Аавнь:*

*Нә, ода мини ачин*

*Авчах Басан гидг нернь*

*Өлзәтә, цаhан хаалhта болҗ,*

*Эн кенә гихлә,*

*Дорҗин Манҗин Басан*

*Гидг нутгтан тоомсрта,*

*Тохман сән кевәр дуудулҗ йовх*

*Бод гисн залу гиҗ*

*Әмтнд келүлҗ йовтха!*

*Цугтан:*

*Э, э, тиигтхә, тиигтхә!*

*Наhц бергн:*

*Нә,авсн Басан гидг нернь өлзәтә болҗ,*

*Манна му зе, эцкән дурасн хар болҗ,*

*Экән дурасн – тиньгр залу болҗ,*

*Ханядн-тому угаhар бәәҗ,*

*Эк-эцк, ээҗ-аавдан*

*Бодвасн залу болҗ өстхә!*

*Цугтан: Тиигтхә.*

*Ээҗ:*

*Нә, хәәрхн,*

*Hарсн му ачм*

*Авсн нернь шингрҗ, нер өгсн*

*Өдрнь өлзәтә болтха!*

*Басан ачмдн ут наста,*

*Бат кишгтә болҗ,*

*Оньдин дөрвн цагт*

*Орчлңгин өвчн-шалтг уга,*

*Өсч-босҗ, өргҗҗ*

*Көлнь дөрәд күрч,*

*hарнь hанзhд күрч*

*Ардан олн ахнр дүүнр дахулҗ,*

*Аав-ээҗдән эңкр үрн болҗ,*

*Менд амулң өсх болтха!*

*Цугтан: Э-э, тиигтхә! Йөрәл бүттхә!*

*Көгшн авh:*

*Нә, ода, баhчуд, тадн яhад тагчг суунат? Дуулдг дун угай? Келдг hурвнтс угай? Сәәхн хоолан, цецн ухаhан үзүлтн.*

*Наhц бергн: Э-э, тиим-тиим. Нәр-нәр, билг эрдмән үзүлтн. Мана му зеекә Басан тадниг дахад өсәд, таднла әдл билгтә көвүн болтха!*

*Цугтан:*

*Э-э, чик-чик, тиим-тиим. Баhчуд, бичә эмәтн.*

*Гилән: Мана бичкн Басанд нерәдәд, «Басан Городовиков» гидг ду дуулнавидн.*

*Аавнь:*

*Дуултн, дуултн.*

*Ээҗ:*

*Соңсий.*

*Цугтан:*

*Ямаран сәәхн дун.*

*Көгшн авh:*

*Нә, баhчуд, ода мадн, көгшүд, болн тадн, баhчуд, марhий?*

*Баhчуд:*

*Марhий. Ю кехмб?*

*Авh:*

*hурвнтсин хәрү келтн.*

*- hурвн цаhан гисн юмб?*

*Гилән:*

*Би меднәв.*

*Көгшрхлә – үсн цаhан,*

*Инәхлә – шүдн цаhан,*

*Үкхлә – ясн цаhан.*

*Наhц бергн:*

*hурвн улан гисн юмб?*

*Баhчуд:*

*Сууҗах нарна сүүр улан,*

*Махлан зала улан*

*Әмд күүнә чирә улан.*

*Аав: hурвн уга гисн юмб?*

*Баhчуд:*

*Далад бүлүр уга,*

*Уулд шат уга,*

*Шовунд көкн уга.*

*Көгшн авh:*

*Орчлңд ор hурвн юмн хоосн.*

*Баhчуд: Меднәвидн.*

*Усн уга hол хоосн,*

*Экн уга толhа хоосн,*

*Хот уга хәәсн хоосн.*

*Көгшн авh:*

*О, мана баhчуд әвртә бәәҗл. Ода бас нег ду дуулад өгит.*

*Нег күн:*

*Кезәнә мана өвкнр сөм хамрта парнцсла ноолдҗ. Тер цагас авн 200 җ ил болҗ одв. Мана өвкнр «Сәәвр-дендин» гидг ут ду hарhcн бәәж. Му ачтн тер цага улан залата хальмгудла әдл, зөргтә, чидлтә болҗ өстхә!*

*Цугтан:*

*О, күчтә сәәхн дун бәәжл.*

*Көгшн авh:*

*Нә, баhчуд, би йовж амрнав! Тана нәр хәләhәд, таднла марhад бәәҗ, муурад бәәвүв.*

*(Встает и все выходят его провожать)*